《谒张果先生》
唐代·李颀

先生谷神者，甲子焉能计。自说轩辕师，于今几千岁。

寓游城郭里，浪迹希夷际。应物云无心，逢时舟不系。

餐霞断火粒，野服兼荷制。白雪净肌肤，青松养身世。

韬精殊豹隐，炼骨同蝉蜕。忽去不知谁，偶来宁有契。

二仪齐寿考，六合随休憩。彭聃犹婴孩，松期且微细。

尝闻穆天子，更忆汉皇帝。亲屈万乘尊，将穷四海裔。

车徒遍草木，锦帛招谈说。八骏空往还，三山转亏蔽。

吾君感至德，玄老欣来诣。受箓金殿开，清斋玉堂闭。

笙歌迎拜首，羽帐崇严卫。禁柳垂香炉，宫花拂仙袂。

祈年宝祚广，致福苍生惠。何必待龙髯，鼎成方取济。

作者简介：李颀(690-751)，汉族，东川（今四川三台）人（有争议），唐代诗人。少年时曾寓居河南登封。开元十三年进士，做过新乡县尉的小官，诗以写边塞题材为主，风格豪放，慷慨悲凉，七言歌行尤具特色。